Guðjón Sigmundsson ( Gaui litli ) hefur varið vetrinum til að gera nokkrar endurbætur á Hernámssetrinu sem hann rekur að Hlöðum á Hvalfjarðarströnd . „ Við höfum lokið við að mála leikmyndina sem stendur hér á sviðinu þannig að hún lítur út fyrir að vera lúin og gömul . Ég fékk leikmyndamálara til þess verks . Það hefur heppnast vel . Svo eru alltaf að bætast við nýir hlutir og safnið stækkar . Nú höfum við sett upp nýja sýningu í gamla skrifstofuherberginu sem kallað er hér á Hlöðum . Þar er á einum vegg eins konar verkstæðis - eða skemmuveggur með ýmsum hlutum . Mest af því fékk ég hjá Olíudreifingu úr skemmu og litlum bragga sem verið var að rífa á Litlasandi við olíustöðina hér inni í Hvalfirði . “ Gaui segir að stórir og þungir hlutir hafi einnig verið færðir til og settir í skrifstofuherbergið . „ Þar má nefna fjarskiptabúnað úr seinni heimsstyrjöld og risalíkanið af orrustubeitiskipinu Hood . Það er ákveðið hagræði í þessu . Þetta opnar betri möguleika til að halda viðburði í sjálfum samkomusalnum hér á Hlöðum , “ segir hann . Safnið á Hernámssetrinu heldur stöðugt áfram að stækka . „ Ég var að vona að safnið yrði nú til friðs þannig að ég þyrfti ekki að breyta og bæta meira um stund allavega . En þá hringdi maður til mín í gær sem ætlar að koma til mín sendibíl með gömlu dóti frá stríðsárunum sem hann var að losa úr geymslu hjá sér . Hann vildi koma því á góðan og öruggan stað og valdi Hlaðir . Núna um páskana mun gólfið hér því fyllast af þessum nýju gersemum sem þarf að koma fyrir . “ Draumurinn er að stækka Hernámssetrið enn frekar . Aðsókn að því er góð og eykst ár frá ári . Fjöldi fólks sem fer um Hvalfjörð heimsækir Hernámssetrið á sumrin . Í vetur hafa margir hópar komið og sótt það heim . „ Ég er búinn að láta teikna stækkun að safninu . Ég hef fengið íslenskan arkitekt sem er búsettur í Danmörku til að teikna þrjá bragga sem yrðu þá reistir hér hjá . Þetta eru þó bara draumar enn sem komið er . Það er ekkert ákveðið í þessum efnum . “ Gaui segir að sumarið líti vel út . „ Það er ágætlega bókað . Um helgar verður mikið um brúðkaup og ættarmót . Annars verður Hernámssetrið opið frá klukkan 11 til 17 alla daga nema laugardaga . Þá eru ættarmótin . Kaffihúsið Hvíti fálkinn sem hefur verið rekið hér undanfarin ár verður líka opið . Svo er það stórviðburður ársins . Sunnudaginn 10. maí verða 70 ár liðin síðan seinni heimsstyrjöldinni lauk . Þá verður haldinn sérstök friðarhátíð hér á Hlöðum . Núna yfir páskana verður opið frá kl. 13 til 17 nema á skírdag . Þá er húsið bókað fyrir fermingarveislu . “